open-index/open-wikipedia-markdown huggingface dataset:
Kuno-Aleksander Grünstamm

**Kuno-Aleksander Grünstamm** (25. august 1930 Tallinn – 29. aprill 2021 Tallinn) oli eesti purilendur, sporditegelane ja purilennukohtunik.

Grünstamm lõpetas 1949. aastal Tallinnas keskkooli ja 1953. aastal Mitšurinski lennukooli Vene Föderatsioonis. 

Ta hakkas 1962. aastal ALMAVÜ Tallinna Aeroklubis Hugo Abrami juhendamisel harrastama purilendu, täitis 1963. aastal NSV Liidu sportlase I spordijärgu ja 2. klassi purilendur-instruktori nõuded. Ta teenis välja FAI purilenduri C-märgi hõbepärjaga. Grünstamm lendas vaheldumisi Illar Lingiga lennukatsetajana Eestis konstrueeritud ja ehitatud purilennukil HLK-1.

Alates 1965. aastast oli ta üleliidulise kategooria purilennukohtunik, 1974. aastast rahvusvahelise (sotsialismileeri riikide) kategooria kohtunik, 1981. aastast oli Nõukogude Liidu purilennu aukohtunik. Aastatel 1962–1985 oli ta ühtlasi Eesti Lennuspordi Föderatsiooni purilennukohtunike kogu esimees. 

Ajakirjanduses on ilmunud tema lennundusartikleid. 

Aastatel 1968–1993 töötas ta ETKVL-i/ETK keskuses osakonnajuhatajana ning 1992–2001 Eesti Päästeameti päästeüksuste osakonna spetsialistina.

## Viited
Ben Street

**Benjamin Street** (sündinud 13. veebruaril 1987 Coquitlamis Briti Columbias) on Kanada jäähokimängija, kes mängib keskründajana Saksamaa kõrgliigaklubis EHC Red Bull München.

Aastatel 2003–2005 mängis ta British Columbia Hockey League'i klubis Salmon Arm Silverbacks ja 2005–2010 Wisconsini Ülikooli jäähokimeeskonnas.

NHL-is debüteeris Street 9. veebruaril 2012 Calgary Flamesi meeskonnas mängus Vancouver Canucksi vastu. NHL-is on ta mänginud Colorado Avalanche'i, Detroit Red Wingsi, Anaheim Ducksi ja New Jersey Devilsi meeskonnas. Enim mänguaega sai ta hooajal 2018–19, mil ta sai kirja 21 mängu ja oma NHL-i karjääri ainsad kolm väravat.

Aastatel 2010–2021 mängis Street põhiliselt American Hockey League'is (AHL), kus ta esindas kokku seitset erinevat klubi. Tema resultatiivseim hooaeg AHL-is oli 2017–18, mil ta lõi Grand Rapids Griffinsis mängides 21 väravat ja andis 44 väravasöötu. 2017. aastal võitis ta Griffinsiga Calder Cup'i. Aastatel 2014 ja 2020 valiti ta AHL-i tähtede mängule.

2021. aasta augustis sõlmis ta üheaastase lepingu EHC Red Bull Müncheniga.

Kanada jäähokikoondise koosseisus osales ta 2022. aasta taliolümpiamängudel.

## Viited

## Välislingid
* Ben Street NHL.com lehel
* Ben Street hockeydb.com lehel
Virgo Vallik

**Virgo Vallik** (sündinud 3. veebruaril 2003 Kuressaares) on Eesti jalgpallur (ründaja), kes mängib Eesti Premium liiga klubis Pärnu JK Vaprus.

## Elukäik
Ta kasvas üles endises Lihula vallas Tuudi külas. Aastatel 2010–2012 õppis ta Tuudi Algkoolis ja 2012–2019 Lihula Gümnaasiumis. Alates 2019. aastast õpib Pärnumaa Kutsehariduskeskuses (koka erialal).

## Klubikarjäär
### Lõuna-Läänemaa JK
Vallik alustas jalgpallitreeninguid 2014. aastal treener Jaanus Getreu käe all klubis Lõuna-Läänemaa JK.

### Pärnu JK Vaprus
2017. aastal liitus Vallik Pärnu JK Vapruse noortesüsteemiga.

Meeste meistrivõistluste debüüdi tegi Vallik 31. märtsil 2019 Vapruse duubli võistkonnas II liigas. Vapruse debüüt oli 23. mail 2019 Esiliiga mängus Tallinna FCI Levadia U21 vastu. Kõrgliiga debüüt tuli kaks aastat hiljem, 13. märtsil 2021 hooaja avamängus Tallinna FCI Levadia vastu. Samal hooajal valiti ta viie parima noormängija hulka.

## Koondisekarjäär
Kask on mänginud Eesti U19 koondises kaks mängu 2021. aastal.

## Karjääri statistika
### Klubi
*Uuendatud seisuga 2. detsember 2023*

## Saavutused
### Meeskondlikud
;Pärnu JK Vaprus:
*Esiliiga: 2020

### Kergejõustikus
2018. aastal tuli ta U16 vanuseklassis 1500 m takistusjooksus Eesti meistriks.

## Viited

## Välislingid
*
*
*Transfermarkti profiil
Adam Tambellini

**Adam Tambellini** (sündinud 1. novembril 1994 Edmontonis) on Kanada jäähokimängija, kes mängib ründajana Rootsi kõrgliiga klubis Rögle BK.

Aastatel 2011–2013 mängis ta British Columbia Hockey League'i klubides Vernon Vipers ja Surrey Eagles. Hooaja 2013–14 alguses mängis ta Põhja-Dakota Ülikooli jäähokimeeskonnas. Aastatel 2014–2015 mängis ta Western Hockey League'i klubis Calgary Hitmen.

2013. aastal valis New York Rangers ta NHL-i ''draft''is 65. valikuna. Aastatel 2015–2018 mängis ta kolm hooaega American Hockey League'is (AHL) Rangersi noorteklubis Hartford Wolf Pack, kuid NHL-is tal Rangersi meeskonnas debüüti teha ei õnnestunud. Hooajal 2018–19 mängis ta AHL-is Ottawa Senatorsi noorteklubis Belleville Senators.

Hooajal 2019–2020 mängis Tambellini Rootsi esiliiga klubis Modo Hockey. 2020. aasta aprillis sõlmis ta lepingu Röglega Hooajal 2020–21 saavutas ta Röglega Rootsi meistrivõistlustel teise koha, misjärel pikendas ta klubiga lepingut kolme aasta võrra.

2020. aastal võitis Tambellini Kanada jäähokikoondise koosseisus Spengler Cupi.

Tema isa Steve Tambellini on endine jäähokimängija. Tema vanem vend Jeff Tambellini on endine jäähokimängija.

## Viited

## Välislingid
* Adam Tambellini Hockeydb.com lehel
Louis Bonaparte

**Louis Bonaparte** (hollandi keeles *Lodewijk Napoleon Bonaparte*; itaalia keeles *Luigi Bonaparte*; 2. september 1778 Ajaccio, Corse-du-Sudi departemang – 25. juuli 1846 Livorno, Toscana suurhertsogkond) oli Hollandi kuningas (1806–1810), 
keiser Napoleon I vend ja keiser Napoleon III isa.

1803. aastal sai Louis Bonaparte brigaadikindrali sõjaväelise auastme.

## Tunnustus
* Auleegioni suurristi klassi orden (1805)

## Välislingid
*
Louis Bonaparte (1864–1932)

**Napoléon Louis Joseph Jérôme Bonaparte**, ka **Louis Bonaparte**, ka **prints Louis** (vene keeles *Луи Наполеон Жозеф Жером Бонапарт*; 16. juuni 1864 Meudon, Hauts-de-Seine'i departemang – 14. oktoober 1932 Prangins, Vaud' kanton, Šveits) oli Prantsuse keisririigi prints, keiser Napoleon I venna Jérôme Bonaparte'i lapselaps, Venemaa keisririigi kindralleitnant. 

Louis Bonaparte sündis Napoléon-Jérôme Bonaparte'i (1822–1891) perekonnas. 1884. aastal astus sõjaväeteenistusse. Pärast 1886. aastal jõustunud seadust, mis keelas Prantsusmaa trooninõudlejate dünastiate perekondadel elamise Prantsusmaal, elas esialgu mõnda aega Itaalias ja seejärel 1890. aastast Venemaal, kus ta võeti sõjaväeteenistusse alampolkovniku auastmes. 

1900. aastal ülendati Bonaparte kindralmajoriks. Esimeses maailmasõjas, kui Itaalia astus sõtta, määrati kindral Bonaparte Venemaa Keisririigi sideohvitseriks Itaalia armee juurde.

## Tunnustus
* Itaalia Krooni suurristi klassi orden 
* Püha Andreas Esmakutsutu orden (1903)

## Välislingid
*
Friedrich von Schlegel

**Karl Wilhelm Friedrich von Schlegel** (aastani 1814 **Friedrich Schlegel**; 10. märts 1772 Hannover – 11. jaanuar 1829 Dresden) oli tuntud saksa proosakirjanik.
Muusikalinn

**Muusikalinnade** programm on osa UNESCO loomelinnade koostöövõrgustikust, mis rajati 2004. aastal. Võrgustik sai alguse 2002. aastal loodud UNESCO ülemaailmse kultuurilise mitmekesisuse liidu algatusest (*Global Alliance for Cultural Diversity initiative*). 

Liidu eesmärk on "edendada linnade sotsiaalset, majanduslikku ja kultuurilist arengut nii arenenud kui ka arengumaades". Võrgustiku linnad edendavad kohalikku loometegevust ja juhinduvad UNESCO eesmärgist toetada kultuurilist mitmekesisust. Loomelinnade tähtis aspekt on avaliku ja erasektori partnerlus (*public/private partnership*, PPP) toetamine, eriti julgustades väikeettevõtete ettevõtlikkust ja loomepotentsiaali. Muusika on vaid üks loomelinnade kategooria; teised on kirjandus, film, meedia, gastronoomia, käsitöö ja rahvakunst ning disain.

2021. aasta juunis esitas Tallinn muusikalinnaks kandideerimise taotluse. Linn kinnitati loovlinnade võrgustiku liikmeks 2021. aasta novembris ning kannab UNESCO muusikalinna nimetust alates 2022. aastast.

## UNESCO muusikalinnad

## Viited
Antoine de Jomini

**Antoine Henri de Jomini** (6. märts 1779 Payerne, Vaud' kanton, Šveits – 24. märts 1869 Pariis) oli Šveitsi päritolu kindral ja sõjateoreetik, kes oli Prantsuse esimese keisririigi (kuni 1813) ja alates 1813. aastast Venemaa keisririigi teenistuses.

Jomini oli Prantsuse revolutsioonisõdade ajal pataljoniülem. 1804. aastal ilmunud tema sõjateoreetiline töö "Traité de grande tactique" avaldas keiser Napoleonile muljet ning ta ülendas Jomini 1805. aastal koloneliks ja 1806. aastal määras ta tööle oma staapi. 

1808. aastal tõstis Napoleon Jomini paruniseisusse ja 1810. aastal ülendas brigaadikindraliks. 1812. aasta Venemaa sõjakäigus oli Jomini esmalt Vilno ja hiljem Smolenski kuberner.

1813. aastal sai Jomini marssal Michel Ney juhitud armeekorpuse staabiülemaks, kuid augustis vahetas ta pooli – asus prantsusevastase koalitsiooni poolele. Keiser Aleksander I võttis ta teenistusse kindralleitnandi auastmes.

## Tunnustus
* Auleegioni rüütli klassi orden (1807)
* Püha Louis' Kuningliku Sõjalise Ordu suurristi klassi orden (1814)
* Püha Andreas Esmakutsutu orden (1867)

## Teoseid
**Traité de grande tactique*. (1805)
**Histoire critique et militaire des guerres de la Révolution*. (1810)
**Traité des grandes opérations militaires*. (1811)
**Vie politique et militaire de Napoléon*. (1827)
**Précis de l'art de la guerre*. (1838) https://gallica.bnf.fr/ark:/12148/bpt6k865384 https://gallica.bnf.fr/ark:/12148/bpt6k86539g

## Välislingid
*
Ali Ertan Toprak

**Ali Ertan Toprak** (sündinud 25. aprillil 1969 Ankaras) on kurdi rahvusest Saksamaa poliitik. Ta on kurdi kogukonna juhtiv esindaja Saksamaal. Ta oli aastatel 2006–2009 Saksamaa aleviitide koguduse peasekretär ja 2009–2012 selle aseesimees. Ta oli aastani 2014 erakonna Liit 90/Rohelised liige, misjärel astus ta Saksamaa Kristlik-Demokraatlik Liidu liikmeks.

Ta sündis aastal 1969 Ankaras Türgis. Aastal 1971 tuli ta ema Hamburgi võõrtöölisena ja tõi aastal 1972 kaasa poja; siiski elas ta mõned aastad paralleelselt mõlemas riigis ja alustas kooliteed Türgis. Alles 4. klassist jäi ta alaliselt Saksamaale ja elas Recklinghausenis, kus isa õpetas türgi võõrtööliste lastele türgi keele õpetajana nende emakeelt. Pärast keskkooli lõpetamist õppis ta õigus- ja sotsiaalteadusi Münsteri, Bochumi ja Duisburgi-Esseni ülikoolides.
Georg Stumme

**Georg Stumme** (29. juuli 1886 Halberstadt – 24. oktoober 1942 El Alamein) oli Saksamaa sõjaväelane, viimati tankiväe kindral ja Saksa-Itaalia tankiarmee ülemjuhataja Teises maailmasõjas.
Jaan Lepa

**Jaan Lepa** (14. aprill 1926 Mälgi – 13. november 2021) oli eesti põllumajandusteadlane ja energeetikainsener, Eesti põllumajanduse energeetika rajaja.

Jaan Lepa alustas elektrotehnika õpinguid Tartu tehnikumis, mis jäi pooleli sõjaväkke mobiliseerimise tõttu. Sõjaväes olles õppis ta Tallinna Elektromehaanika Tehnikumi õhtuses osakonnas tööstusettevõtete elektriseadmete erialal. Tehnikumi lõpetamise järel jätkas õpinguid Tallinna Polütehnilise Instituudi õhtuses osakonnas, mille lõpetas 1957. aastal *cum laude* elektrisüsteemide ja -võrkude erialal.

Instituudis õppimise kõrvalt töötas ta Tallinna Trammi- ja Trollibussivalitsuse energeetikateenistuses. Tema ülesanne oli kindlustada kontaktvõrgu häireteta töö.

Pärast Tallinna perioodi kutsuti ta Eesti Põllumajanduse Akadeemia põllumajanduse elektrifitseerimise kateedrisse assistendiks. Kandidaadi väitekirja kaitses ta Moskvas 1968. aastal ja temast sai Eesti esimene tehnikateaduste kandidaat põllumajanduse elektrifitseerimise erialal. Dotsendikutse sai 1972. aastal ja professorikutse 1985. aastal; nii kraad kui ka kutsed anti välja Nõukogude Liidu Kõrgeima Atestatsioonikomisjoni poolt. Aastatel 1980–1985 juhtis ta Eesti Põllumajanduse Akadeemia elektrifitseerimise kateedrit. Jaan Lepa emeriteerus 1994. aastal.

Ta oli aktiivne EPA elektrifitseerimise kateedri loomise juures peaaegu algusest peale ühendades eriala algatajad noorema põlvkonnaga, olles Eesti Põllumajanduse Akadeemias põllumajanduse energeetika eriala alusepanija. Ta õpetas selliseid erinevaid õppeaineid nagu elektroonika, automaatika, elektriajamid. Pikemat aega tegeles Jaan Lepa elektriseadmete kasutamise ning elektrivarustuse loengute ja praktikumidega. Valikainetena pidas ta väikeenergeetika ja põllumajanduse energiavarustuse loenguid. 

Teadustöö peasuunaks oli tal elektriseadmete kaitse uurimine, kaitseseadmete loomine ja elektrienergia ratsionaalne kasutamine ning tuuleenergeetika.

## Välislingid
*Lahkus Eesti põllumajanduse energeetika rajaja emeriitprofessor Jaan Lepa
1965. aasta India-Pakistani sõda

**1965. aasta India-Pakistani sõda** (ehk **teine Kashmiri sõda**) oli 1965. aasta augustis ja septembris India ja Pakistani vahel toimunud relvakonflikt, mis oli pikka aega kestnud väiksemate kokkupõrgete kulminatsiooniks. Sõda algas Pakistani Gibraltari operatsiooniga, mille eesmärgiks oli infiltreeruda Jammu ja Kashmiri osariiki, et seal India võimu vastu ülestõus algatada. India vastas täiemahulise rünnakuga Lääne-Pakistani provintsile. Mõlemal poolel hukkus tuhandeid inimesi, tegu oli suurima teise maailmasõja järgse soomus- ja tankisõjaga. Konflikt vaibus pärast Ameerika Ühendriikide ja Nõukogude Liidu sekkumist. 20. septembril võeti vastu ÜRO Julgeolekunõukogu otsus 211 ning 23. septembril rahuleping – Taškendi deklaratsioon. Suur osa sõjast toimus kahe riigi maavägede vahel Kashmiris, kus ei olnud pärast 1947. aastal toimunud India jagamist nii suuri vägesid olnud. Alles 2001.–2002. aasta India-Pakistani vastasseisu ajal viidi piirkonda suuremad üksused.

Kuigi sõjaliselt lõppes konflikt kahe poole jaoks sarnaselt, peetakse seda pigem Pakistani kaotuseks. Kashmiris ei suudetud enda toetuseks ülestõusu korraldada ning rahvusvaheliselt toetati pigem Indiat.

Rahvusvahelisel tasandil nähti India-Pakistani sõda külma sõja laiemas kontekstis ning see tõi Hindustani poolsaarel kaasa märkimisväärse geopoliitilise suunamuutuse. Enne sõda olid nii India kui Pakistani suurimad liitlased olnud Ameerika Ühendriigid ja Suurbritannia, kellelt saadi nii sõjalist tuge kui humanitaarabi. Sõja ajal ning pärast sõda olid mõlemad riigid lääneriikide poolt hüljatud, vastumeelsus kasvas veelgi, kui USA ja ÜK kehtestasid Indiale ja Pakistanile sõjalise abi embargo. Selle tulemusel soojenesid India ja Pakistani suhted vastavalt Nõukogude Liidu ja Hiinaga. Lääneriikide tegevus 1965. ja 1971. aasta India-Pakistani sõdade ajal mõjutab Lääne-Hindustani suhteid tänapäevani, hoolimata suhete taassoojenemisest 1990. aastatel.

## Vaata ka
* 1971. aasta India-Pakistani sõda

## Viited
École des hautes études en sciences sociales

**École des hautes études en sciences sociales** (EHESS) on üks valivamaid ja mainekamaid sotsiaalteadusi õpetav *[[grande école]]* Prantsusmaal Pariisis. See on üks Prantsuse nn *[[grand établissement]]*'e.

EHESS oli algselt École pratique des hautes études osakond, mis asutati 1868. aastal akadeemiliste teadlaste koolitamiseks. Sellest sai iseseisev institutsioon 1975. aastal. Tänapäeval hõlmavad selle teadusuuringud majanduse ja rahanduse, kognitiivteaduste, humanitaarteaduste ja poliitika valdkondi, nagu loodusteadused, rakendusmatemaatika ja statistika, arengu-uuringud, sotsioloogia, antropoloogia, ajalugu, muusikateadus ja sotsiaalteaduste filosoofia.

## Kuulsad professorid
* Manuel Castells, Hispaania sotsioloog
* Roger Chartier, prantsuse ajaloolane
* François Hartog, Prantsusmaa ajaloolane

## Kuulsad lõpetajad
* Kaia Kiik, eesti kunstnik ja kuraator
* Marek Tamm, eesti ajaloolane

## Viited

## Välislingid
* Ametlik koduleht
Salme Kesler

**Salme Kesler** (16. jaanuar (vkj)/ 28. jaanuar 1900 Narva-Jõesuu, Vaivara kihelkond, Virumaa – 5. jaanuar 1919 Lehtmetsa küla, Järva-Madise kihelkond, Järvamaa) oli eesti õpetaja.

Ta sündis rändrätsepa neljalapselise pere esimese lapsena. Õppis Rakveres Zeeh' tütarlastekoolis.

Sügisel 1918 sai ta õpetajakoha 9. novembril 1918 asutatud Albu-Risti külakoolis Järva-Madise kihelkonnas Järvamaal.

4. jaanuaril 1919 liikusid Vabadussõjas punased mööda maanteed Tallinna poole, möödudes Albu-Risti koolist. Nad löödi lahingus Vetla veski juures tagasi ning nad põgenesid 5. jaanuaril Tapa poole, möödudes uuesti Albu-Risti koolist. Nad võtsid kaasa kooliõpetaja Kesleri ja lasid ta umbes 400 m koolist ida pool maantee ääres maha. On oletatud, et rahvuslikult meelestatud kooliõpetaja pilkas taganevaid punaseid, aga ka, et punaste hulgas oli tema kodukandist pärit inimesi, kes kandsid viha tema isa peale või seda, et Kesler kogus Eesti väele asju ning keegi kaebas punastele tema peale.

## Mälestuse jäädvustamine
Tema hukkumiskohale alustati sügisel 1932 mälestussamba püstitamist, mis avati pidulikult 2. oktoobril 1932.

## Viited

## Kirjandus
*Marika Rajamäe. "Kodulugu. Mõrvatud õpetajat meenutab mälestuskivi". Järva Teataja, 6. jaanuar 2007 

## Välislingid
*Pärandkultuuri objekt: "Kesleri mälestuskivi" (129:MAL:002)
Piimakarjakasvatus

**Piimakarjakasvatus** on loomakasvatuse haru, kus aretatakse ja peetakse piimaveiseid piima saamise eesmärgil.

## Ajalugu
Tarvas ehk ürgveis on tänapäeva veise eelkäija. Tarva leviala oli Kaukaasia, Põhja-Aafrika, Väike-Kaukaasia ja peaaegu kogu Euroopa. Eeldatavasti kodustati tarvas vahemikus 8000–6000 e.m.a. 1627. aastal suri viimane tarvas Poola territooriumil. Välimuselt oli tarvas lihaseline, pikkade jalgade, sirge selja, võimsa kaela ja teravate sarvedega.

## Konstitutsioon ja välimik
### Konstitutsioon
P. Kulešovi klassifikatsiooni järgi kuulub piimalehm kehaehituselt piimaveiste tüübi hulka. Tal on õhuke nahk, kerge luustik ja nõrgalt arenenud lihastik. Tänu hästi arenenud hingamis- ja seedeelunditele on tal intensiivne ainevahetus, mistõttu nimetatakse teda ka hingamistüüpi veiseks.

### Välimik
Sündides kaalub terve vasikas 40–50 kg, suguküpseks saades (15 kuu vanuselt) 400 kg, täiskasvanud piimalehm kaalub 680–770 kg.

Ideaalsel piimalehmal on tugevad jalad ja terve udar, olulist rolli mängivad ka udarakinnitus ning nisade kuju ja asetus.

## Piimaveisetõud ja aretus
2020. aastal oli Eestis 81 025 piimaveist, kellest 85,4% oli eesti holsteini tõugu, 13,5% eesti punast tõugu ja 0,8% eesti maatõugu.

### Piimaveised
Tänapäeva piimaveisetõuge aretatakse eesmärgiga toota võimalikult stabiilselt kvaliteetset piima, aga rõhku pannakse ka valgutoodangu parandamisele. Selleks, et lehm saaks piima toota, peab ta aastas vähemalt korra tiinestuma. Kõige populaarsemad piimaveisetõud Eestis on eesti holstein ja eesti punane, maailmas džörsi ja äärširi.

### Piima-lihaveised
Piima-lihaveise tõugudel on oluline osa piima ja veiseliha tootmisel. Piima-lihaveiste puhul on suur tähtsus nii nende liha omadustel kui ka piima kvaliteedil. Maailmas on kõige laiemalt kasutatavad piima-lihaveiste tõud dexter, simmental ja šorthorn.

## Saadused
2020. aastal oli Eestis piimaveiste kogutoodang 841 459 tonni.

Kui piimaveist pole enam majanduslikult otstarbekas pidada, siis viiakse loom tapamajja ning temast saadakse liha. Noori pulle kasvatatakse tihti 16–18 nädala vanuseni, et neist saada vasikaliha.

Piimaveiste kasvatamise kõrvalsaadusena saab lisaks piimale ja lihale veel nahka, rasva ja želatiini. 

Piimast valmistatakse piimatooteid, nagu näiteks või, juust, jogurt.

## Viited
Hunter Shinkaruk

**Hunter Shinkaruk** (sündinud 16. märtsil 1995 Calgarys) on Kanada jäähokimängija, kes mängib ääreründajana Rootsi klubis HV71.

Aastatel 2010–2014 mängis ta Western Hockey League'i klubis Medicine Hat Tigers.

2013. aastal valis Vancouver Canucks ta NHL-i ''draft''is 24. valikuna. Aastatel 2014–2016 mängis ta American Hockey League'is (AHL) Canucksi noorteklubis Utica Comets. NHL-is debüteeris ta Canucksi meeskonnas 16. novembril 2015 mängus Montreal Canadiensi vastu, kuid see jäi ka tema ainsaks mänguks Canucksis.

2016. aasta veebruaris kaubeldi ta Calgary Flamesile, asudes mängima AHL-is Flamesi noorteklubis Stockton Heat. Flamesi meeskonnas debüteeris Shinkaruk 28. märtsil 2016 mängus Arizona Coyotesi vastu ja sai selles mängus kirja väravasöödu. Kaks päeva hiljem lõi ta mängus Anaheim Ducksi vastu oma esimese värava NHL-is. Kahel järgmisel hooajal mängis põhiliselt Stockton Heatis, pääsedes NHL-is Flamesi meeskonnas väljakule veel vaid hooajal 2016–17 kokku seitsmes mängus. Hooajal 2018–19 mängis ta AHL-i klubis Laval Rocket ja hooaja 2019–20 alguses Charlotte Checkersis. 2016. aastal valiti Shinkaruk AHL-i tähtede mängule.

2019. aasta detsembris liitus ta KHL-i klubiga Kunluni Red Star. Hooajal 2020–21 sai ta KHL-is kirja 12 väravat ja 18 väravasöötu, millega oli sel hooajal Ethan Wereki järel klubi resultatiivsuselt teine mängija. 2021. aasta juunis sõlmis ta lepingu Riia Dinamoga. 2022. aasta veebruaris liitus ta Rootsi kõrgliiga klubiga HV71.

2012. aastal võitis Shinkaruk Kanada kuni 18-aastaste koondisega omavanuste maailmameistrivõistlustel pronksmedali.

## Viited

## Välislingid
* Hunter Shinkaruk KHL.ru lehel
* Hunter Shinkaruk NHL.com lehel
* Hunter Shinkaruk hockeydb.com lehel
Dominikaani kodusõda

**Dominikaani kodusõda** (hispaania keeles *Guerra Civil Dominicana*) toimus 24. aprillist 3. septembrini 1965 Santo Domingos Dominikaani Vabariigis. Konflikt algas, kui varem kukutatud demokraatlikult valitud ekspresident Juan Boschi toetajad kukutasid sõjaväevalitsuse presidendi Donald Reid Cabrali. Pärast seda organiseeris kindral Elías Wessin y Wessin Reid Cabrali toetajad ning hakkas konstitutsionalistide vastu vedama n-ö lojalistide kampaaniat. Tema jõud jagasid tuhandetele tsiviilisikutest toetajatele Cristóbali karabiine. Uut võimu süüdistati välismaistelt kommunistidelt abi saamises ning konfliktiga liitusid Ameerika Ühendriigid (operatsioon "Power Back"), millest hiljem sai Ameerika Riikide Organisatsiooni ja Inter-Ameerika Rahuväe okupatsioon. Pärast kodusõda toimusid 1966. aastal valimised ning presidendiks sai Joaquín Balaguer. Hiljem samal 1966. aastal lahkusid riigist võõrväed.

## Vaata ka
* Dominikaani Vabariigi ajalugu
* Jalgpallisõda
* Ameerika Ühendriikide okupatsioon Dominikaani Vabariigis (1916–1924)
* Sigade lahe dessant
* Johnsoni doktriin
* Ameerika Ühendriikide seotus Ladima-Ameerika võimuvahetustega
* Ameerika Ühendriikide ja Ladina-Ameerika suhted

## Viited

## Kirjandus
* 
* 
* 
* 

## Välislingid
* Lyndon Johnson - On the Situation in the Dominican Republic
* Dominican Republic PSYOP
Salme Kesleri mälestussammas

**Salme Kesleri mälestussammas** on  mälestusmärk Järva-Madise kihelkonnas Järvamaal, tänapäevase haldusjaotuse järgi Lehtmetsa külas Järva vallas Järva maakonnas.

See püstitati Vabadussõjas taganevate punaste poolt tapetud kooliõpetaja Salme Keslerile ja asub tema hukkumiskohas.

Sügisel 1932 alustati hukkumiskohale mälestussamba püstitamist, mis avati pidulikult 2. oktoobril 1932. Ümber mälestussamba istutati 1937. aastal elupuuhekk.

Nõukogude ajal püsis kivi oma paigas, ent 1950. aastatel peideti ülemine kirjadega osa lõhkumise kartuses. Kui 1980. aastate lõpul hakati sammast taastama, ei leitud peidetud kivi enam üles ning see taastati vanade fotode järgi. Sammas taasavati Salme Kesleri hukkumispäeval 5. jaanuaril 1991.

Mälestussammas ei ole kultuurimälestis, kuid asub kultuurimälestise nr 8503 kaitsevööndis.

## Viited

## Kirjandus
*Marika Rajamäe. "Kodulugu. Mõrvatud õpetajat meenutab mälestuskivi". Järva Teataja, 6. jaanuar 2007 

## Välislingid
*Pärandkultuuri objekt: "Kesleri mälestuskivi" (129:MAL:002)
*"Kooliõpetaja Salme Kesleri mälestussamba avamine". 2. oktoober 1932. Eesti Rahva Muuseumi fotokogu, ERM Fk 2813:140
*"Noore kooliõpetaja Salme Kesleri mälestussammas". 2. oktoober 1932. Eesti Rahva Muuseumi fotokogu, ERM Fk 2813:141
*"Noore kooliõpetaja Salme Kesleri taastatud mälestusmärk". Eestvaade. Foto: René Viljat, 31. juuli 1997. Eesti Rahva Muuseumi fotokogu, ERM Fk 2813:1042
*"Noore kooliõpetaja Salme Kesleri taastatud mälestusmärk". Tagantvaade. Foto: René Viljat, 31. juuli 1997. Eesti Rahva Muuseumi fotokogu, ERM Fk 2813:1043
Tyler Graovac

**Tyler Graovac** (sündinud 27. aprillil 1993 Bramptonis Ontarios) on Kanada jäähokimängija, kes mängib keskründajana KHL-i klubis Minski Dinamo.

Aastatel 2009–2013 Ontario Hockey League'i klubides Ottawa 67's ja Belleville Bulls. Hooajal 2012–13 pälvis ta OHL-i kõige spordimehelikumale mängijale antava William Hanley Trophy ja valiti samal hooajal kogu Canadian Hockey League'i kõige spordimehelikumaks mängijaks.

2011. aastal valis Minnesota Wild ta NHL-i ''draft''is 191. valikuna. 2013. aastal asus ta mängima American Hockey League'is (AHL) Minnesota Wildi noorteklubis Iowa Wild. NHL-is debüteeris Graovac Minnesota Wildi meeskonnas 29. detsembril 2014 mängus Winnipeg Jetsi vastu. Wildi meeskonnas sai ta NHL-is enim mänguaega hooajal 2016–17, mil sai 52 põhihooaja mänguga kirja seitse väravat ja kaks väravasöötu.

2017. aasta juunis kaubeldi Graovaci Washington Capitalsi. Suurem osa hooajast 2017–18 mängis ta AHL-is Capitalsi noorteklubis Hershey Bears, saades NHL-is Capitalsi meeskonnas kirja viis mängu. Hooajal 2018–19 mängis ta AHL-i klubis Stockton Heat. 2019. aasta juulis sõlmis ta lepingu Vancouver Canucksiga. Kahe hooaja jooksul pääses Graovac Canucksi meeskonnas NHL-is väljakule 22 mängus, tehes neis kokku viis väravat ja ühe väravasöödu.

2021. aasta juulis sõlmis ta üheaastase lepingu Minski Dinamoga.

## Viited

## Välislingid
* Tyler Graovac KHL.ru lehel
* Tyler Graovac NHL.com lehel
* Tyler Graovac hockeydb.com lehel
Mustsaba-hirv

**Mustsaba-hirved** jagunevad kahte alamliiki. Üheks alamliigiks on Columbia mustsaba-hirv (*Odocoileus hemionus columbianus*) ja teiseks alamliigiks Sitka hirv (*Odocoileus hemionus sitkensis*). Mustsaba-hirved kuuluvad sõraliste seltsi, hirvlaste sugukonda.

## Välimus
Mustsaba-hirved on väiksemad ja tumedamad kui nende sugulane valgesaba-pampahirv. 

Mustsaba-hirved on suvel punakaspruunid ja talvel hallikaspruunid. Äratuntavaks muudab neid nende pealt must või tumepruun saba, mis on alt valge. Sarved on ainult isastel hirvedel, emastel sarvi ei ole. Sarved on tumepruunid ning sümmeetrilised. Sarved hakkavad hirvedel kasvama 6–8 kuu jooksul pärast sündimist. Hirved lasevad sarved maha detsembri ja märtsi vahel ning nende asemele kasvavad uued sarved aprilli ja augusti vahel.

Columbia mustsaba-hirve keha on tavaliselt jässakas ning nende jalad pikad ja peenikesed. Isashirvede kaal võib ulatuda 60–90 kilogrammini ning emaste kaal 40–60 kilogrammini. Sitka hirved (*Odocoileus hemionus sitkensis*) on Columbia mustsaba-hirvedest väiksemad, kus emase hirve kaal on ligikaudu 36 kilogrammi ning isaste kaal ligikaudu 55 kilogrammi.

## Elupaik
Columbia mustsaba-hirvesid võib kohata Põhja-Ameerika lääneosas, California põhjapoolsest osast USA loodeosani ja Briti Columbia rannikul Kanadas.

Sitka hirvesid leidub Briti Columbia rannikul, Alaska kaguosas ja Alaska lõunaosas (kuni Kodiaki saareni).

Elupaigaks on peamiselt tumedate metsade või rannikupuudega metsade servad. Päeval puhkavad nad veevoogude ümbruses. Talvel asuvad nad tavaliselt madalamatel kõrgustel ja suvel kõrgematel aladel. Mustsaba-hirved on pigem üksikud loomad, harva on nad nähtavad väikestes karjades. 

## Toitumine
Mustsaba-hirved toituvad metsade ääres, kus nad saavad ohu korral sügavamale metsa põgeneda. Ta on mäletsejaline, mis tähendab, et tema söömise protsess on jagatud kaheks osaks. Kõigepealt neelatakse toit alla ning hiljem tuuakse see närimiseks tagasi. Toiduks on peamiselt põõsaste lehed ja oksad. Veel söövad nad tammetõrusid, marju, seeni, samblikke ja pähkleid. Nad ei lahku kunagi enda elupaigast, isegi kui sööda kvaliteet halveneb. See võib aga tähendada, et nad peavad alatoitumise tõttu surema.

## Paljunemine
Paaritumisperiood kestab novembrist detsembrini. Poegi on tavaliselt kaks (harvem üks või kolm) ja nad sünnivad mais või juuni alguses. Pojad kaaluvad 2,7–4 kg. Emased hirved poegivad terve eluea jooksul ning iga aasta poegib ligikaudu 90% hirvedest. Tavaliselt sureb 45–70% poegadest ning ainult mõned nendest elavad 8–10-aastaseks. Põhilisteks surma põhjusteks on kisklus, nälgimine ja jahtimine.

## Viited
Robert Villatte des Prûgnes

**Robert Villatte des Prûgnes** (16. aprill 1869 Montluçon, Allier' departemang – 24. veebruar 1965 Vallon-en-Sully, Allier' departemang) oli prantsuse agronoom ja kirjanik. 

Robert Villatte sai 1885. aastal agronoomi diplomi. 

Ta tegeles talupidamisega, oli ka jahimees, kalamees, loodusuurija ja kirjamees, avaldas kokku üle 40 raamatu. Osales Esimeses maailmasõjas, kus oli suurtükiüksuse ülem.

## 1812. aasta Napoleoni kampaania ajalugu
Villatte des Prûgnes tegeles ka sõjaajalooga. 1913. aastal ilmus tema mahukas artikkel "Les effectifs de la Grande Armée pour la campagne de Russie de 1812". Ajaloodoktor Vladimir Zemtsov on leidnud, et see publikatsioon oli esimene tõsine katse kriitiliselt läheneda 1812. aastal Venemaale tunginud Grande Armée arvulise suuruse määramisele.

## Tunnustus
* Auleegioni rüütli klassi orden (1817)
* Auleegioni ohvitseri klassi orden (1821)
*valiti Prantsusmaa Põllumajanduse Akadeemia korrespondentliikmeks (1921)
* Auleegioni komandöri klassi orden

## Teosed
### Raamatuid
* *La vie rustique*, Moulins, Crépin-Leblond, 1913, 238 p.
* *Les chasses au marais*, Paris, Émile Nourry, 1929, 204 p.
* *Les chasses au bois*, Moulins, Crépin-Leblond, 1930, 214 p.
* *Les chasses en plaine*, Moulins, Crépin-Leblond, 1931, 276 p.
* *Pêcheurs, pêchons !*, Moulins, Crépin-Leblond, 1931, 253 p.
* *En Bourbonnais. Ma vieille maison rose, autour, dedans, alentour*, Moulins, Crépin-Leblond, 1945, 202 p.
* *Les chasses à courre*, préface du baron de Champchevrier, Moulins, Crépin-Leblond, 1948, 214 p.
### Artikleid
*Vilatte de Prugnes, Robert: Les effectifs de la Grande Armée pour la campagne de Russie de 1812. In: Revue des Études Historiques, Paris 1913.

## Viited
Truu

**Truu** on eesti perekonnanimi.

2021. aasta 1. jaanuari seisuga oli Eestis perekonnanimi Truu 450 inimesel: 218 mehel ja 232 naisel. Perekonnanimede levikult oli Truu meeste puhul 255. ja naiste puhul 270. kohal. Perekonnanimi Truu on levinuim Saare maakonnas, kus neid oli maakonna 10 000 elaniku kohta 34,83.

## Nime kandjaid
*Jaak Truu, eesti mikrobioloog (1967–)
*Juhan Truu, eesti vaimulik (1902–1963)
*Meeli Truu, eesti arhitekt (1946–2013)
*Oskar Truu, eesti kirjanik ja tõlkija (1887–1949)
*Silvia Truu, eesti laste- ja noorsookirjanik (1922–1990)

## Viited
Īlāmi provints

**Īlāmi provints** on 1. järgu haldusüksus (provints) Iraanis. Asub riigi lääneosas ja piirneb Iraagiga. Provintsi keskus on Īlām.

Provintsi jääb Z̄āgrose mäestiku edelaosa. Kõrgeim tipp on 2775 m kõrgune Kan Seifi.

2016. aasta rahvaloenduse andmetel oli provintsi rahvaarv 580 158.

Provints jaguneb 11 maakonnaks.
Tarmo

**Tarmo** võib olla:

* Tarmo (laev, 1963), Eesti jäämurdja
* Tarmo (laev, 1907), Soome jäämurdja
* Tarmo (eesnimi)
* Tarmo (perekonnanimi)
Elmo

**Elmo** võib olla:

* Elmo (Montana), asula Ameerika Ühendriikides Montana osariigis
* Elmo (eesnimi)
* ELMO, Eesti elektromobiilsuse programm
The San Remo

**The San Remo** on luksuslik 27-korruseline kahe torniga Manhattani kortermaja aadressil 145 Central Park West (West 74th Streeti ja West 75th Streeti tänava vahel). Upper West Side'is asuva kõrghoone korrustelt avaneb lummav vaade Central Parki.

## Välislingid
Elavakstegev allikas

**Jumalaema pühakuju "Elavakstegev allikas"** (kreeka keeles Ζωοδόχος Πηγή *Zoodochos Pigi*, kirikuslaavi keeles *Живоносный Источник*) on Jumalasünnitaja ikoon, mis on seotud tema ilmutusega sõdur Leo Marcellusele, hilisemale keiser Leo I-le (457-474), Valoukli pühal allikal (kreeka keeles ἁγίασμα *hagiasma*) Konstantinoopolis.

Keiser lasi allika juurde püstitada Jumalaema Elavakstegeva allika kiriku, mis sai tuntuks Jumalaema eestpalvele omistatud paljude imeliste tervenemiste kohana ja muutus õigeusklike populaarseks palverännukohaks. "Elavakstegev allikas" on seepärast üks Jumalaema epiteetidest.

Elavakstegeva allika püha tähistatakse õigeusu kirikus ja neis kreekakatoliku kirikutes, mis järgivad bütsantsi teenistuskorda, helge nädala reedel (Setumaa traditsioonis *vetoriidi*'l).

## Viited

## Välislingid
* Theotokos of the Life-Giving Spring. - A Reader's Guide to Orthodox Icons
* M. Swehla. Theotokos the Life-Giving Spring
The Majestic

**The Majestic** on luksuslik 31-korruseline kahe torniga Manhattani kortermaja aadressil 115 Central Park West (West 71st Streeti ja West 72nd Streeti tänava vahel). Upper West Side'is asuva kõrghoone korrustelt avaneb lummav vaade üle Central Parki.

## Välislingid
Zanjāni provints

**Zanjāni provints** on 1. järgu haldusüksus (provints) Iraanis. Asub riigi põhjaosas. Provintsi keskus on Zanjān.

2016. aasta rahvaloenduse andmetel oli provintsi rahvaarv 1 057 461. Suurem osa neist on aserbaidžaanlased.

Provints jaguneb 8 maakonnaks.
Nureddin Nebati

**Nureddin Nebati** (sündinud 1. jaanuaril 1964 Viranşehiris) on Türgi poliitik, ta on Õigluse ja Arengu Partei liige. Ta oli 2. detsembrist 2021 kuni 3. juunini 2023 Türgi rahandusminister.

Ta sündis aastal 1964 Viranşehiris Şanlıurfa provintsis. Pärast õpinguid Istanbuli ülikoolis politoloogias ja samas ülikoolis rahvusvaheliste suhete magistrikraadi omandas Nebati Kocaeli ülikoolis doktorikraadi riigiteadustes ja avalikus halduses.

Ta valiti 2011 ja 2015. aasta Türgi parlamendivalimistel ning 2015. aasta Türgi erakorralistel parlamendivalimistel Türgi Suure Rahvuskogu ridadesse.

1. detsembril 2021 nimetas president Recep Tayyip Erdoğan Nebati ministriks, ametisse nimetamine jõustus järgmisel päeval, kui see avaldati Türgi ametlikus väljaandes.

## Isiklikku
Ta on abielus ja tal on neli last.
Caganer

***Caganer*** on Kataloonias jõulude ajal Jeesuse sündi kujutavate stseenide juurde paigutatav roojava mehe kuju. Tavaliselt on kujutatu talupoja riietuses ning kannab traditsioonilist Kataloonia punast mütsi, tal on püksid rebadele lastud ning tagumik paljastatud. Kuju pealkiri "El Caganer" tähendabki roojajat, neid müüakse jõulude paiku turgudel ning lisaks traditsioonilisele talumehe välimusele pakutakse sarnaselt matrjoškadega neid ka tuntud inimeste nägudega.

## Kombe päritolu
Kombe algupära pole täpselt teada, kuid esimesed teated sellest pärinevad 18. sajandi algusest. Oletatakse, et kuna väljaheiteid kasutatakse põldude väetamiseks, siis kujutab ka see kuju tulevast õnne ja jõukust. 

## Vaata ka
* jõulud
* *[[Kin no unko]]*
* Kataloonia

## Viited
Jahihooaeg (film)

**Jahihooaeg** on 2021. aasta Eesti komöödiafilm.

“Jahihooaja” (*Jagtsæson*) originaalstsenaariumi autorid on Claudia Boderke ja Lars Mering. Eestikeelse stsenaariumi on loonud Martin Algus ja filmi režissöör on Ergo Kuld.

## Sisu
45-aastane Eva on hiljuti lahutanud ja kardab nüüd kaotada nii oma poja kui ka sõbranna eksmehe uuele noorele, edukale ja säravale armsamale Isabelile. Et oma positsioonid tagasi võita, läheb Eva koos sõbranna Marleeni ja oma uue särava rivaali Isabeliga *road-trip*'ile, mis viib naised kokku erinevate meestega, ülikoomiliste äpardustega, veelgi koomilisemate tülidega, päris tõelise jahipidamisega ja eelkõige iseendaga, et keset jõulusaginat mõista, mis on ikkagi elus kõige olulisem.

## Näitlejad

* Harriet Toompere – Eva
* Mirtel Pohla – Marleen
* Grete Kuld – Isabel
* Jan Uuspõld – Aadam
* Priit Loog – Peeter
* Indrek Taalmaa – jahimaja omanik
* Tõnu Oja – Eva boss
* Anne Paluver – bossi naine
* Kristo Toots – Andres
* Hendrik Sal-Saller – Sten
* Art Aleksander Tatter – Oliver
* Melissa Roots – Marleeni tütar
* Haide Männamäe – Eva töökaaslane
* Koit Toome – LaSpa retseptsionist
* Triin Lepik – ilusalongi töötaja
* Silvia Soro – apteeker
* Kaire Vilgats – klassijuhataja
* Jürgen Pärnsalu – mänguasjapoe külaline
* Raimo Pass – Eva naaber
* Kristi Villard – mänguasjapoe müüja
* Triin Lepik – Ave
* Lev Ovtsinnikov – Ave poeg
* Gunnar Jaanovits – veemees
* Franka Vakkum – proua mullivannis
* Marko Mäesaar – Ken
* Olev Sten Erik Jõgi – *bowling*'u-instruktor

## Tunnustus
*Kroonika Meelelahutusauhinnad - "Aasta Film 2022"
Holstein-Glückstadt

**Holstein-Glückstadt** või **Schleswig-Holstein-Glückstadt** on historiograafiline nimi, samuti kaasaegne lühinimi Schleswigi ja Holsteini hertsogkondade osadele, mida valitsesid Taani kuningad Schleswigi ja Holsteini hertsogite ülesannetes, seega tuntud ka kui **Kuninglik Schleswig-Holstein**. 

Hertsogkondade muid osi valitsesid Schleswig-Holstein-Gottorpi hertsogid. Holstein-Glückstadti territooriumid asusid tänapäeva Taani ja Saksamaa territooriumitel. Peamine halduskeskus oli Segeberg ja 1648. aastast Glückstadt (asutati 1617. aastal) Elbe jõe ääres.

Valdusi haldasid Taani kuningate asehaldurid (saksa k. *Statthalter*; ladina k. *produx*)
## Schleswig-Holstein-Glückstadti asehaldurid
*1545–1550: Johan Rantzau
*1550–1556: krahv Bertram von Ahlefeldt
*1556–1598: Heinrich Rantzau
*1598–1600: vakantne?
*1600–1627: Geerd Rantzau (1558–1627)
*1627–1647: vakantne
*1647–1648: Taani prints Frederik
*1648–1663: Christian zu Rantzau
*1663–1685: Friedrich von Ahlefeldt, Langelandi krahv (1623–1686), viitseasehaldur alates 1660
*1685–1697: Detlev zu Rantzau (1644-1697)
*1697–1708: Friedrich von Ahlefeldt, Langelandi krahv (1662–1708), viitseasehaldur alates 1686
*1708–1722: Carl von Ahlefeldt, Langelandi krahv (1708–1722)
*1722–1730: ?
*1730–1731: Brandenburg-Kulmbachi markkrahv Georg Friedrich Karl (1663–1731)
*1731–1762: Brandenburg-Kulmbachi markkrahv Frederick Ernest (1703–1762), kuningas Christian VI-i kälimees
*1762–1768: krahv Friedrich Ludwig von Ahlefeldt-Dehn (1697–1771)
*1768–1773: Hessen-Kasseli prints Karl

## Vaata ka
* Taani kuningas
* Holsteini hertsogkond
## Viited
The Normandy

**The Normandy** on luksuslik 20-korruseline kahetorniline Manhattani kortermaja aadressil 140 Riverside Drive (West 86th Street tänava nurgal). Upper West Side'is asuva kõrghoone korrustelt avaneb suurepärane vaade üle Hudsoni jõe.

## Välislingid
The Beresford

**The Beresford** on luksuslik 23-korruseline kolme torniga Manhattani kortermaja aadressil 211 Central Park West (West 81st Streeti ja West 82nd Streeti tänava vahel). Upper West Side'is asuva kõrghoone korrustelt avaneb lummav vaade Central Parki.

## Välislingid
Lotta Olsson

**Lotta Sofi Olsson** (endise nimega **Lotta Olsson Anderberg**; sündinud 5. detsembril 1973 Rydebäckis Helsingborgi lähedal) on rootsi kirjanik, luuletaja ja näitekirjanik.

Tema teostest ilmus eesti keeles aastal 2021 Loomingu Raamatukogus "Surnute tõeline arv." (rootsi keeles *	De dödas verkliga antal.*, ilmunud 2016), tõlkinud ja saatesõna kirjutanud Aet Varik.

## Isiklikku
Ta oli abielus aastast 1998 kirjanik Thomas Anderbergiga (1956–2013), abielu lahutati. Seejärel oli ta abielus lasteraamatute autori Ulf Nilssoniga (1948–2021). Ta elab Stockholmis Gamla stanil.
Vladimir Pastuhhov

**Vladimir Borissovitš Pastuhhov** (vene keeles *Владимир Борисович Пастухов*; inglise keeles *Vladimir Pastukhov*; sündinud 22. aprillil 1963 Kiievis) on vene politoloog, publitsist ja jurist.

Vladimir Pastuhhov on lõpetanud Tarass Ševtšenko nimelise Kiievi Riikliku Ülikooli õigusteaduskonna. 

Ta on saanud õigusteaduste kandidaadi (kaitstud väitekiri "Политическая власть в социалистическом обществе: сущность и облик (гносеологический аспект исследования)") ja politoloogiadoktori kraadi (kaitstud väitekiri "Историко-культурная обусловленность эволюции политической власти в России: становление политического государства и гражданского общества").

Pastuhhov on olnud Venemaa Föderatsiooni Konstitutsioonikohtu esimehe Valeri Zorkini nõunik.

2010. ja 2012.–2013. aastal oli ta Oxfordi St Anthony's College'i külalisteadur.

Pastuhhov elab Londonis ja töötab University College Londoni slaavi ja Ida-Euroopa uuringute koolis (*UCL School of Slavonic and East European Studies*) distingeeritud külalisvanemteadurina (*Honorary Senior Research Associate*).

Tema peamised uurimisteemad on poliitikafilosoofia, tsivilisatsiooni-uuringud, konstitutsiooniprotsess ja föderalism. 

## Teosed
**Реставрация вместо реформации*. (2012)
**Украинская революция и русская контрреволюция*. (2014)
**Революция и конституция в посткоммунистической России: Государство диктатуры люмпен-пролетариата*. (2018)

## Viited

## Välislingid
*Pilt
*Vladimir Pastukhov. jamestown.org
*Vladimir Pastukhov: “It’s the Putin Regime that Will Spark a Revolution”. imrussia.org, 25. mai 2017
Made In Baltics

Made in Baltics on 2018. aastal asutatud Eesti plaadifirma, mis on Sony Music ettevõtte tütarettevõte.

## Avaldatud albumid
* *Kunagi läänes* (2017)
* *Saja Lugu* (2018)
* *Hands Around the Moon* (2018)
* *3X* (2018)
* *Imeline* EP/LP (2019)
* *Make Your Move* (2020)
* *Distance* EP (2020)
**Ma Luban, et ma Muutun* (2020)

## Välislingid
* Made in Baltics Facebookis
* Made in Baltics Instagramis
Nikolai Mihhailovitš

Suurvürst **Nikolai Mihhailovitš** (vene keeles *Николай Михайлович*; 26. aprill (vkj 14. aprill) 1859 Tsarskoje Selo – jaanuar 1919 Petrograd) oli vene sõjaväelane (kindraladjutant, 1903; jalaväekindral, 1913) ning teadlane (lepidopteroloog ja ajaloolane), keiser Nikolai I lapselaps. 

18-aastaselt osales suurvürst Vene-Türgi sõjas (1877–1878), mille eest teda autasustati Püha Georgi IV klassi ordeniga. 1885. aastal lõpetas ta Nikolai Kindralstaabi Akadeemia. Esimeses maailmasõjas oli suurvürst Looderinde ülemjuhataja käsutuses.

Suure osa oma vabast ajast pühendas suurvürst entomoloogiale. Ta andis tähelepanuväärse panuse Venemaa lepidopteroloogia arengusse.

## Pärast Oktoobrirevolutsiooni
Pärast Oktoobrirevolutsiooni bolševike võimu all märtsis 1918 võttis Petrogradi Töökommuuni Rahvakomissaride Nõukogu vastu dekreedi Zinovjevi ja Uritski allkirjadega kolme Romanovite dünastia endise esindaja, nende seas Nikolai Mihhailovitši, Petrogradist väljasaatmise kohta võimalusega valida endale elukoht Vologda, Vjatka või Permi kubermangus kohaliku tšekaa järelevalve all. Sama aasta 1. juulil karmistati asumisel olemise tingimusi. Esialgu viidi suurvürstid Vologda vanglasse, kust kolm nädalat hiljem toimetati Petrogradi Peeter-Pauli kindlusse.

9. jaanuaril 1919 Kontrrevolutsiooni ja Sabotaaži Vastu Võitlemise Ülevenemaalise Erakorralise Komisjoni presiidium (koosolekul osalesid Jēkabs Peterss, Mārtiņš Lācis ja Ivan Ksenofontov) avaldas määruse "Vetšekaa surmaotsus endise keiserliku jõugu liikmetele", mille valitsusjuht Vladimir Lenin kinnitas. Surmaotsus mahalaskmise läbi viidi nelja suurvürsti, sealhulgas Nikolai Mihhailovitši osas, täide jaanuari viimases dekaadis Peeter-Pauli kindluses.

## Tunnustus
*valiti Moskva ülikooli auliikmeks
*valiti Moraali- ja Poliitikateaduste Akadeemia välisliikmeks
*valiti Keiserliku Peterburi Teaduste Akadeemia auliikmeks
*valiti Keiserliku Kunstide Akadeemia auliikmeks

### Välisriikide autasud
* Pour le Mérite 
* Auleegioni suurristi klassi orden (1894)

## Publikatsioone
### Teoseid
**Русские портреты XVIII и XIX столетий*. (Peterburi, 1905)
**Дипломатические сношения России и Франции 1808–1812*. (8 köidet, 1905–1914)
**Некоторые новые материалы к вопросу о кончине императора Александра I*. (Peterburi, 1914)

### Artikleid
*Romanoff N. M., 1879: Quelques observations sur les Lépidoptères de la partie du Haut-Plateu Arménien, comprise entre Alexandropol, Kars et Erzéroum.- Horae Soc. entomol. Ross., 14: 483–495.
*Romanoff N. M., 1882: Une nouvelle Colias du Caucase.- Horae Soc. entomol. Ross., 17: 127–134, pl. 4, 5.
*Romanoff N. M., 1884: Les Lépidoptères de la Transcaucasie. Ire Partie.- Mémoires sur les Lépidoptères / Réd. N. M. Romanoff.- St.-Pétersbourg : Stas-sulewitsch, Vol. 1: 1-92, pl. 1-5.

## Viited

## Välislingid
Arktika suslik

**Arktika suslik** *(Urocitellus parryii)* (inuktituti : *ᓯᒃᓯᒃ, siksik)* on Arktikas ja subarktilises Põhja-Ameerikas ja Aasias elutsev maaoravate hulka kuuluv levinud näriline. 

Alaska elanikud, eriti Aleuutide piirkonnas, nimetavad neid "parkaoravateks", tõenäoliselt seetõttu, et nende nahk sobib hästi parkakaeluse ja rõivaste valmistamiseks. 

## Kirjeldus

Arktilise susliku karv on beež ja punakaspruun, selg on valgetäpiline. Loomal on lühike nägu, väikesed kõrvad, tume saba ja valge märgistus silmade ümber. Arktiliste suslikute suvekarv muutub talve saabudes talvekarvaks. Suvekarv on punase/kollase värvusega looma põskedel ja külgedel. Sügisel asenduvad need punased laigud hõbedase karvaga. Arktika susliku keskmine pikkus on umbes 39 cm. Kuna arktiliste suslikute kehamassis toimuvad drastilised hooajalised muutused, on raske määrata keskmist massi, kuid täiskasvanud emaste puhul on see umbes 750 g lähedal, isased on aga tavaliselt umbes 100 g raskemad kui emased.

## Alamliigid
Alamliigid tähestikulises järjekorras.
**U. p. ablusus* Osgood, 1903
**U. p. kennicottii* Ross, 1861 – Barrow' maaorav (Alaska põhjaosa, Yukoni põhjaosa ja Loodealade põhjaosa)
**U. p. kodiacensis* Ross, 1861
**U. p. leucostictus* Brandt, 1844
**U. p. lyratus* Hall and Gilmore, 1932
**U. p. nebulicola* Osgood, 1903
**U. p. osgoodi* Merriam, 1900
**U. p. parryii* Richardson, 1825
**U. p. plesius* Osgood, 1900
**U. p. stejnegeri* J. A. Allen, 1903

## Talveuni
Täiskasvanud emasloomad viibivad talveunes augusti algusest aprilli lõpuni ja täiskasvanud isased septembri lõpust aprilli alguseni, sel ajal võivad nad alandada oma kehatemperatuuri 37 kuni −3 °C-ni. Talveunerežiimi ajal langeb nende keha sisetemperatuur −2,9 °C-ni ja pulss langeb umbes ühe löögini minutis. Piirdenärvisüsteemi, käärsoole ja vere temperatuur langevad miinusesse. Arvatakse, et susliku veri ei külmu kuna loom suudab oma keha puhastada jääkristallide tekkeks vajalikest jäätuumadest. Jäätuumade puudumisel saavad kehavedelikud jääda vedelaks ka ülejahutatud olekus. Seda protsessi uuritakse lootuses, et arktilistes suslikutes esinev mehhanism võib pakkuda paremat lahendust inimdoonororganite tõhusamaks säilitamiseks siirdamiseks. Ka ajurakkude vahelised ühendused närbuvad selles olekus. Kahjustused ajus peaks lõppema surmaga, kuid sugulasliikide kohta tehtud uuringud näitavad, et need ühendused taastuvad pärast ärkamist. Soojematel kuudel on suslik aktiivne päeval.

## Viited
Lina Axelsson Kihlblom

**Lina Marjatta Axelsson Kihlblom** (sündinud 24. juunil 1970 on Rootsi jurist ja sotsiaaldemokraatlik poliitik. Ta oli 30. novembrist 2021 kuni 18. oktoobrini 2022 Rootsi koolide minister. Ta oli esimene transsooline minister Rootsi valitsuses.

Ta on omandanud bakalaureusekraadi õigusteaduses Uppsala ülikoolist ning külastanud koolijuhtimisloenguid Stockholmi Ülikoolis. 

## Isiklikku
Ta oli aastatel 2008–2013 abielus Roger Kihlblomiga, paaril on kaks adopteeritud tütart (sündinud aastatel 2007 ja 2008). Lisaks rootsi keelele valdab ta vabalt saksa, prantsuse, hispaania ja inglise keelt.
Teherani provints

**Teherani provints** on 1. järgu haldusüksus (provints) Iraanis. Asub riigi põhjaosas Alborzi mäestikust lõunas. Provintsi keskus on Teheran.

2016. aasta rahvaloenduse andmetel oli provintsi rahvaarv 13 267 637. 58,9 % olid pärslased ja 30% aserid. 86,5% elanikest on linlased.

Provints jaguneb 16 maakonnaks: Bahārestāni maakond, Damāvandi maakond, Eslāmshahri maakond, Fīrūzkūhi maakond, Malārdi maakond, Pākdashti maakond, Pardīsi maakond, Pīshvā maakond, Qarchaki maakond, Qodsi maakond, Rey maakond, Robāţ Karīmi maakond, Shahrīāri maakond. Shemīrānāti maakond, Teherani maakond, Varāmīni maakond.
Helge nädal

**Helge nädal** (kreeka keeles Διακαινήσιμος Ἑβδομάς *Diakainesimos Hebdomas*) ehk **paasanädal** (kirikukalendris **helge ja püha paasanädal**) on õigeusu ja kreekakatoliku kirikus kasutatav nimetus ülestõusmispühaga algava seitsme päeva kohta. Helgesse nädalasse arvatakse ülestõusmispüha ja ei arvata järgnevat pühapäeva (apostel Tooma pühapäeva).

Kogu helge nädala jooksul pühitsevad usklikud Kristuse ülestõusmist.

Setumaa traditsioonis nimetatakse helget nädalat **vetonädalaks** (pärineb venekeelsest sõnast *cвет* 'valgus' või kirikuslaavikeelsest *Светлая седмица* 'helge nädal'), selle reedet vetoreedeks (raadovits).

## Vaata ka
* Vaikne nädal
* Elavakstegev allikas

## Viited

## Välislingid
* Bright Week. - Metropolitan Cantor Institute
* Icons of Bright Week and Paschal Tide. - Orthodox Church in America
Avenue de Friedland

**Avenue de Friedland** on puiestee Prantsusmaa pealinna Pariisi VIII ringkonnas. See on nime saanud Napoleoni sõdade ajal toimunud Friedlandi lahingu järgi. See on üks kaheteistkümnest puiesteest, mis lähtub Charles de Gaulle'i platsilt. Hiljem jätkub see puiestee Boulevard Haussmannina.

## Välislingid